बिजनैस डेस्कः देश के प्रमुख चीनी उत्पादक उत्तर प्रदेश में पेराई कार्य के धीरे-धीरे रफ्तार पकडऩे के साथ ही राज्य के किसानों ने 2018-19 सीजन में गन्ने के दाम 25 प्रतिशत बढ़ाकर प्रति क्विंटल करीब 400 रुपए करने की मांग की है। यह मांग ऐसे समय में की जा रही कि जब निजी मिलों ने पिछले साल 2017-18 सीजन में निर्धारित किए गए गन्ने (सामान्य किस्म) के मौजूदा दाम प्रति क्विंटल 315 रुपए पर ही भुगतान करने में अपनी 'असमर्थता' की बात दोहराई है। कल यहां मुख्य सचिव अनूप चंद्र पांडे की अध्यक्षता में गन्ने के दाम निर्धारित करने को लेकर बैठक हुई थी जिसमें किसानों के प्रतिनिधियों ने दृढ़ता के साथ यह मांग की थी कि डीजल, उर्वरक और अन्य कृषि उत्पादन लागत में वृद्धि को ध्यान में रखते हुए गन्ने का राज्य परामर्श मूल्य (एसएपी) संशोधित कर 400 रुपए करने की तत्काल आवश्यकता है।